Ewari ab̶ad̶e Dachi Akõremaa ʉtaa id̶ibadaumaa wãaduud̶e daiba chi bari trajabarii ãwera jai kachirua uru b̶uu unusid̶au.
Mau chi ãweraba chi jai kachiruad̶eeba ne jarabachii kãare sãai b̶uu.
Maud̶eeba ichi chibarirãba ãrea chi nejarra adaubachid̶au.
Mau ãwera dai kaad̶e b̶ia wãbachii:
—Dachi Akõre Mechiuba nau ẽbẽrarã bʉikasii jaradead̶amera saka Dachi Akõreba chi ẽbẽrarã ichiba kastikai bad̶a karibabarii.
Ichiba ewari ãrea maka jĩwa b̶ia nibasiid̶eeba Pablo waa ũri kʉ̃riabasii.
Ichimaa ichiaped̶a chi jai kachiruamaa jarasii:
—Mʉʉba Jesucristo trʉ̃d̶eeba bichimaa jaraaruu:
nau ãwerad̶ebena ãyaa wãse.
Ara makʉd̶e chi jai kachirua wãsii.
Maud̶e chi ãwera chibarirãba kuitaasid̶au ichid̶eeba waa chi nejarra adaud̶aabai.
Maud̶eeba Pablo maud̶e Silasba jidaud̶aped̶a puurud̶ebena karrarãmaa adoesid̶au.
Chi jaradea ua b̶uabadaurã daad̶e nub̶ud̶aped̶a jarasid̶au:
—Cha panuu judiorãba dachi puuru kĩrubikabia panuu.
Chi dachi romad̶ebenarãba waud̶akau jãarãba mau jaradea panuu.
Maud̶e joma chi aria panuuba Pablo maud̶e Silas orra adoesid̶au.
Maka panuud̶e chi jaradea ua b̶uabadaurãba ãchi paru ẽetabid̶aped̶a bakuruba ubisid̶au.
Ãrea ud̶aped̶a jʉ̃a kub̶usid̶au.
Chi jʉ̃a duanuu nubariimaa jarasid̶au ãrea numera.
Ara makʉd̶e chi jʉ̃a duanuu nubariiba Pablo maud̶e Silas jʉ̃abadau ded̶e waa ed̶a id̶u b̶uud̶e ãchi jʉ̃rʉ sepod̶e kaatʉ nub̶usii.
Ẽsabud̶e ẽsa baaruud̶e Pabloba maud̶e Silasba Dachi Akõremaa ʉtaa id̶i panasid̶au maud̶e ichimaa kari panasid̶au.
Mau waabena jʉ̃a duanuurãba ũri panasid̶au.
Maka b̶uud̶e ioromia ãrea wãsii.
Mauba chi jʉ̃abadau de jʉ̃rʉ ãrea urisii.
Ara maud̶e chi poraa ewakuasii.
Joma chi jʉ̃a duanuu kaenaba jʉ̃a duanad̶a ena wãurisid̶au.
Maud̶e chi jʉ̃a duanuu nubarii ʉ̃rʉmasii.
Chi poraa ewa poe unusiid̶e kʉ̃risiasii chi jʉ̃a duanad̶a joma jĩichoasid̶au.
Maud̶eeba ichi espada erta adausii ichi du ab̶a biui baita.
Maamina Pabloba jĩwa jarasii:
—Bichi du ab̶a biurã́se.
Dai joma nama panuu.
Maabae chi jʉ̃a b̶ee nubariiba ʉ̃d̶aa koabarii adoebiped̶a Pablo maud̶e Silas panuumaa isa ed̶aa wãsii.
Wapeaba uri kub̶uuba ãchi jʉ̃rʉ kaita õdarrd̶eeba kob̶eesii.
Maabae ãchi awara adoeped̶a id̶isii:
—Mʉʉba ¿kãare sãaima Dachi Akõreba mʉ karibamera?
Ãchiba panausid̶au:
—Bichiba maud̶e bichi ded̶ebenarãba Dachi Mechiu Jesucristo ijãaduubʉrã,
ichiba machi karibai.
Maabae Dachi Mechiu bed̶ea ichimaa maud̶e joma ichi ded̶ebenarãmaa jarasid̶au.
Ara mau ẽsabud̶e chi jʉ̃a duanuu nubariiba ãchi chi tõoped̶aad̶a jeraasii.
Mau maad̶akare ichi maud̶e joma ichi ded̶ebenarã boro easid̶au.
Pablo maud̶e Silas ichi deed̶aa adoeped̶a kobiasii.
Dachi Akõred̶e ijãasid̶aud̶eeba ichi maud̶e chi ichi ded̶ebenarã ãrea kĩrajʉʉsid̶au.
Norema chi jaradea ua b̶uabadaurãba chi jʉ̃a b̶ee nubariimaa naka jarad̶e bʉisid̶au:
«Pablo maud̶e Silas awara bʉikase».
Maabae chi jʉ̃a b̶ee nubariiba Pablomaa jarasii:
—Chi jaradea ua b̶uabadaurãba jarabʉisid̶au,
mʉʉba machi awara wãbiamera.
Maud̶eeba namabena jirukaraayuwãe wã́sturu.
Maamina Pabloba chi karrarãmaa jarasii:
—Dai romad̶ebenarãmina,
dai nebʉra biꞌia ichiad̶awẽa,
jomaurã daad̶e pebiad̶aped̶a jʉ̃asid̶au.
Mau ¿dai awara mirubia bʉikad̶ai kʉ̃ria panuka?
¡Makawãema!
¡Ara ãchi neebiásturu,
dai namabena adoed̶amera!
Chi jʉ̃abadau de nubadaurãba Pabloba jarad̶a chi jaradea ua b̶uabadaurãmaa jarad̶e wãsid̶au.
Pablo maud̶e Silas romad̶ebenarã nuree ũrisid̶aud̶e wapeasid̶au.
Ara makʉd̶e ãchimaa wãd̶aped̶a chi chuburia id̶isid̶au ãchiba wauped̶aad̶a kʉde b̶eerãad̶amera.
Maabae chi jʉ̃abadau ded̶ebena adoed̶aped̶a,
chi chuburia id̶isid̶au puurud̶ebena ãyaa wãd̶amera.
Pablo maud̶e Silas chi jʉ̃abadau ded̶ebena wãd̶aped̶a Lidia deemaa wãsid̶au.
Aria chi ãbarã unusid̶aud̶e,
berreasid̶au Dachi Mechiud̶e biꞌia ijãad̶amera.
Maabáeburu wãsid̶au.